Document ID: 32014R1096

UREDBA KOMISIJE (EU) št. 1096/2014
z dne 15. oktobra 2014
o spremembi prilog II, III in V k Uredbi Evropskega parlamenta in Sveta (ES) št. 396/2005 glede mejnih vrednosti ostankov za karbaril, procimidon in profenofos v ali na nekaterih proizvodih
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 14(1)(a), 16(1)(d) in 18(1)(b) ter člena 49(2) Uredbe,
ob upoštevanju naslednjega:
(1)
Mejne vrednosti ostankov (v nadaljnjem besedilu: MRL) za karbaril, procimidon in profenofos so bile določene v Prilogi II in delu B Priloge III k Uredbi (ES) št. 396/2005.
(2)
Kar zadeva navedene tri snovi, so v Uredbi (ES) št. 396/2005, kakor je bila spremenjena z Uredbo Komisije (EU) št. 899/2012 (2), določene začasne MRL za sveža zelišča in zeliščne čaje, dokler ne bodo predloženi podatki o spremljanju pojavljanja navedenih snovi v zadevnih proizvodih. Evropsko združenje za zeliščne čaje (European Herbal Infusions Association - EHIA) je Komisiji predložilo take podatke, ki kažejo, da se ostanki navedenih snovi v navedenih proizvodih ne pojavljajo več, z izjemo profenofosa v svežih zeliščih in cvetnih listih vrtnice. Zato je primerno, da se podaljša veljavnost začasnih MRL za profenofos v svežih zeliščih in cvetnih listih vrtnice, dokler ne bodo predloženi dodatni podatki o spremljanju, začasne MRL za vse druge kombinacije proizvodov in pesticidov v okviru skupine svežih zelišč in zeliščnih čajev pa zmanjšajo na ustrezne meje določanja.
(3)
Ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.
(4)
Upoštevane so bile pripombe, ki so jih glede novih MRL v okviru posvetovanj v Svetovni trgovinski organizaciji izrazili trgovinski partnerji Unije.
(5)
Uredbo (ES) št. 396/2005 bi bilo zato treba ustrezno spremeniti.
(6)
Da bi se omogočilo normalno trgovanje s proizvodi ter njihova predelava in uživanje, bi bilo treba v tej uredbi določiti prehodno ureditev za proizvode, ki so bili zakonito proizvedeni pred spremembo MRL in za katere je iz informacij razvidno, da je ohranjena visoka raven varstva potrošnikov.
(7)
Državam članicam, tretjim državam in nosilcem živilske dejavnosti bi bilo treba pred začetkom uporabe spremenjenih MRL omogočiti primerno obdobje, da se bodo lahko pripravili na izpolnjevanje novih zahtev, ki bodo nastale ob spremembi MRL.
(8)
Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Priloge II, III in V k Uredbi (ES) št. 396/2005 se spremenijo v skladu s Prilogo k tej uredbi.
Člen 2
Različica Uredbe (ES) št. 396/2005 pred spremembami s to uredbo se še naprej uporablja za proizvode, ki so bili zakonito proizvedeni pred 7. majem 2015.
Člen 3
Ta uredba začne veljati dvajseti dan po objavi v Uradnem listu Evropske unije.
Uporablja se od 7. maja 2015
Ta uredba je v celoti zavezujoča in se neposredno uporablja v vseh državah članicah.
V Bruslju, 15. oktobra 2014

Labels: 1
17
11
10
0
3
6